text: প্রকাশিত: ০৮:৩০ পিএম, ১৭ জুন ২০২১
  নিত্যপণ্যের দাম স্থিতিশীল রাখতে রাজধানীসহ সারাদেশের জেলা-উপজেলা পর্যায়ের বিভিন্ন বাজার ও প্রতিষ্ঠানে অভিযান চালিয়েছে জাতীয় ভোক্তা অধিকার সংরক্ষণ অধিদফতর। বৃহস্পতিবার (১৭ জুন) অধিদফতরের ১৫টি মনিটরিং টিম বিভিন্ন অপরাধে ৩৩টি ব্যবসা প্রতিষ্ঠানকে মোট ১ লাখ ৭০ হাজার জরিমানা করে।
  অধিদফতরের তথ্য মতে, এদিন রাজধানীর একাধিক পাইকারি ও খুচরা বাজার এবং বিভিন্ন প্রতিষ্ঠানে তদারকি করা হয়। রাজধানীর এসব বাজার ও প্রতিষ্ঠানে অভিযান পরিচালনা করেন ঢাকা জেলা কার্যালয়ের সহকারী পরিচালক মো. আব্দুল জব্বার মন্ডল ও ঢাকা বিভাগীয় কার্যালয়ের সহকারী পরিচালক মো. মাগফুর রহমান ।
  রাজধানীর বাইরে বিভাগীয় কার্যালয়ের উপপরিচালক ও জেলা কার্যালয়ের সহকারী পরিচালকদের নেতৃত্বে জেলা-উপজেলা পর্যায়ের বিভিন্ন বাজার ও ব্যবসা প্রতিষ্ঠানে তদারকি এবং সচেতনতামূলক কার্যক্রম পরিচালিত হয়।
  রাজধানীর বিভিন্ন কাঁচাবাজার, সুপার শপ, নিত্যপণ্যের দোকান ও অন্যান্য ব্যবসা প্রতিষ্ঠানে তদারকিকালে সবজি, পেঁয়াজ, ছোলা, ডাল, ভোজ্যতেল, চিনিসহ অন্যান্য নিত্যপণ্য যৌক্তিকমূল্যে বিক্রয় হচ্ছে কি-না তা তদারকি করা হয়। একই সঙ্গে সংশ্লিষ্ট ব্যবসা প্রতিষ্ঠানে মূল্য তালিকা সঠিকভাবে প্রদর্শন, নির্ধারিত দামে পণ্য বিক্রয়,পণ্যের ক্রয় রসিদ সংরক্ষণ, মূল্য তালিকায় প্রদর্শিত মূল্যের সঙ্গে বিক্রয় রসিদের গরমিল, সঠিক ওজন, মেয়াদোত্তীর্ণ পণ্য, নকল পণ্যসহ ভোক্তাস্বার্থ বিরোধী কোনো অপরাধ সংঘটিত হচ্ছে কি-না তা পর্যবেক্ষণ করা হয়।
  তদারকিতে বাজারে নিত্যপণ্যের পর্যাপ্ত মজুত, সরবরাহ স্বাভাবিক ও পণ্যমূল্য স্থিতিশীল পরিলক্ষিত হয় এবং সরকার নির্ধারিত দামে ভোজ্যতেল, পেঁয়াজ, ছোলা, ডালসহ অন্যান্য নিত্যপণ্য বিক্রি হতে দেখা যায়।
  এ সময় পণ্যের মূল্যতালিকা প্রদর্শন না করা, নির্ধারিত দামের চেয়ে বেশি দামে পণ্য বিক্রির অপরাধে কয়েকটি নিত্যপণ্যের দোকানকে জরিমানা করা হয় এবং এ ধরনের অপরাধমূলক কর্মকাণ্ড থেকে বিরত থাকার জন্য বলা হয়।
  আইনশৃঙ্খলা রক্ষাকারী বাহিনীর সদস্য, স্বাস্থ্য বিভাগ, কৃষি বিভাগ, মৎস্য বিভাগ, ক্যাবসহ সংশ্লিষ্ট শিল্প ও বণিক সমিতির প্রতিনিধিরা অধিদফতরের এ বাজার অভিযানে সহযোগিতা করেন।
  এ বিষয়ে অধিদফতরের মহাপরিচালক বাবলু কুমার সাহা বলেন, বাজারে নিত্যপণ্যের দাম যৌক্তিক ও সহনীয় রাখতে অধিদফতরের নিয়মিত বাজার তদারকি ও সচেতনতামূলক কার্যক্রম অব্যাহত রয়েছে।